Papersnake/gushiwen huggingface dataset:
刘鋹僭号岭南虐其民潘美伐之俘以献为猛虎攫
崔敦礼（宋代）

猛虎攫，噬海隅。
跨峤绵岭，环为炉。
流膏解节，民毕屠。
帝怒惠顾，思往苏。
授以虣将，施天诛。
长驱无垠，抵其郛。
手援炎歊，吹以濡。
长缨系颈，来累累。
撑骸脍肉，穷凶徒。
观城告社，咸嗟嘘。
南归阻雪
孟浩然（唐代）

我行滞宛许，日夕望京豫。
旷野莽茫茫，乡山在何处。
孤烟村际起，归雁天边去。
积雪覆平皋，饥鹰捉寒兔。
少年弄文墨，属意在章句。
十上耻还家，裴回守归路。
水龙吟（春晚留别故人）
张炎（宋代）

乱红飞已无多，艳游终是如今少。一番雨过，一番春减，催人渐老。倚槛调莺，卷帘收燕，故园空杳。奈关愁不住，悠悠万里，浑恰似、天涯草。

不拟相逢古道。才疑梦、又还惊觉。清风在柳，江摇白浪，舟行趁晓。遮莫重来，不如休去，怎堪怀抱。那知又、五柳门荒，曾听得、鹃啼了。
映碧园产并头莲三十首 其八 十一真
孙传庭（明代）

净土根深结，应窥未了因。浑忘尔我相，齐现后前身。

不是全空蕴，安能并出尘。妙华宁可说，解到本来真。
偈一百二十首 其十二
释怀深（宋代）

万劫轮回妄想在，一心才歇死生休。佛魔是甚闲家具，撒手悬崖得自由。
孙传师密学挽辞 其三
释道潜（宋代）

逸气凌崧华，高标蔼搢绅。经纶真汉将，谈笑却胡尘。

白首遭微谴，青云阻要津。功名关造物，一语未能陈。
杭州秋日别故友
长孙佐辅（唐代）

相见又相别，大江秋水深。悲欢一世事，去住两乡心。

淅沥篱下叶，凄清阶上琴。独随孤棹去，何处更同衾。
次韵屏翁初夏会芳小集
戴炳（宋代）

一觞还一咏，竟日醉难成。坐石惊云湿，临池爱水平。

密林宜午荫，啼鸟尚春声。更有樱桃约，明朝且愿晴。
送李按察十首 其六
赵秉文（金朝）

西方有佳人，贻我白玉琯。吹之和八风，元气生虚窾。

翩翩两青鸟，云是王母遣。天长道路阔，音信何由展。
龙邱山
陈举恺（宋代）

九峰湿翠秋光凝，亭亭出水芙蓉净。
崔巍怪石距若虎，合沓奇峰驰八骏。
山若古寺隔红尘，时有天风度幽磬。
岂惟清赏玩心目，况有高人寄真隐。
自惭奔走红尘客，何由得遂山林性。
长歌聊复赋重游，不用悬岩刻名姓。
轮台子 雨后访早桂，限车遮韵
邹祗谟（清代）

几日新寒乍到，看满砌、海棠幽冶。待教选胜寻芳，是处画檐雕冶。

小山琼树初开，晕檀心、渐觉飘珠麝。轻烟歇雨，更冷露无声氤氲射。

飘飘金粟前身，又谁倩、虎头妙写。揽仙芬、待踏遍银蟾，好酬良夜。

怕娇额涂黄，智琼妆卸。便金屋携来，不许狂蜂惹。

爱芳姿、风流蕴籍。问何时、重染天香，向广寒宫借。
登白石塘高峰三首 其二
刘崧（元代）

仙人手可接飞鸿，落日长天惨淡中。赣水直流三百里，越王台下却如弓。
依韵和解空长老雪颂
陈襄（宋代）

片片分明是六花，迷人只见乱如麻。
穷阎处士愁穿屐，明眼高僧笑点茶。
十二玉楼开阆苑，三千银界遍河沙。
解空老子能提唱，郢曲幽兰未足夸。
中秋近愿晴
陈普（宋代）

借得冰轮不敢私，几多人要露肝脾。
浮云不用欺天下，须信人间有伯夷。
赞达磨
释道颜（宋代）

五乳峰前，九年冷坐。
孤风绝攀，名不敢涴。
断臂嗣芳，贱卖滞货。
螟蛉有子，负之蜾蠃。
即说呪曰：类我类我。
鱼山神女祠歌
王维（唐代）

〔一作渔山神女智琼祠二首〕
〔张茂先神女赋序曰。魏济北从事弦超。嘉平中。夜梦神
女来。
自称天上玉女。姓成公。字智琼。东郡人。早失父母。天
地哀其
孤苦。令得下嫁。后三四日一来。即乘辎［车并］。衣罗
绮。智
琼能隐其形。不能藏其声。且芬香达于室宇。颇为人知。
一旦。
神女别去。留赠裙衫［衤两］裆。述征记曰。魏嘉平中。
有神女
成公智琼。降弦超。同室疑其有奸。智琼乃绝。后五年。
超使将
之洛西。至济北渔山下陷上。①遥望曲道头。有车马似智
琼。果
是。至洛。克复旧好。唐王勃杂曲曰。智琼神女。来访文
君。按
十道志云。渔山一名吾山。汉武帝过渔山。作［夸瓜］子
歌云。
吾山平兮巨野溢。是也。〕
①笺注本“陷”作“陌”，是。
王大卿挽词
楼钥（宋代）

麾节东南半，澄清冠一时。
权舆周翰传，顶踵阜陵知。
自谓二宜去，人称三不欺。
卷怀终未尽，流庆称家儿。
缘识
宋太宗（宋代）

皆救眼前急，锥刀蕴利名。
愚心违善道，慧眼自分明。
大海波浪没，深山栋木成。
旁求存古意，后学法先生。
白日
李复（宋代）

白日悬虚空，春秋变寒暄。
但流地上影，不照地下魂。
惨惨暗陋巷，炎炎曜荜门。
浮生荡无根，万古悲黄昏。
桃源忆故人（郑德舆饯别元益，余亦预席。醉中诸姬索词，为赋一阕）
管鉴（宋代）

寿芽初长香英嫩。拾翠芳洲春近。倩笑脸霞羞褪。真个都风韵。

垂鬟小舞么歌趁。莺语绿杨娇困。多少旧愁新恨。一醉浑消尽。
菩萨蛮·咏足
苏轼（宋代）

涂香莫惜莲承步。长愁罗袜凌波去。只见舞回风，都无行处踪。
偷穿宫样稳，并立双趺困。纤妙说应难，须从掌上看。
春题二首
崔道融（唐代）

青春未得意，见花却如雠。路逢白面郎，醉插花满头。

满眼桃李花，愁人如不见。别有惜花人，东风莫吹散。
提觉太尉张求颂
释如净（宋代）

平生道德迈前贤，著汉衣冠拜汉天。
自是名高闲不得，阿难依旧世尊前。
奉和圣制春日望海
杨师道（唐代）

春山临渤海，征旅辍晨装。回瞰卢龙塞，斜瞻肃慎乡。

洪波回地轴，孤屿映云光。落日惊涛上，浮天骇浪长。

仙台隐螭驾，水府泛鼋梁。碣石朝烟灭，之罘归雁翔。

北巡非汉后，东幸异秦皇。搴旗羽林客，跋距少年场。

龙击驱辽水，鹏飞出带方。将举青丘缴，安访白霓裳。
过剡溪
刘宰（宋代）

青山叠叠水潺潺，路转峰回一又湾。
想见雪天元限好，不妨独棹酒船还。
登岘山亭，寄晋陵张少府
孟浩然（唐代）

岘首风湍急，云帆若鸟飞。凭轩试一问，张翰欲来归。
失题十七首 其十四
张弼（明代）

安山道士寄诗来，又见黄花五度开。司马正当兴礼乐，季鹰聊自避尘埃。

一轮明月三江水，万里清风百尺台。北望悠悠思无限，相逢且覆掌中杯。
《左传》引周谚
佚名（先秦）

山有木工则度之。宾有礼主则择之。匹夫无罪。怀璧其罪。
观疆人翥坡
范纯仁（宋代）

蚁分突骑向高岑，驰下危涂万丈深。犷俗轻生唯斗险，垂堂宁复戒千金。
李密
徐钧（宋代）

泥封函谷策诚奇，人不能从己不疑。
何事昏迷还至此，只因天欲启唐基。
和陶读山海经十三首韵送机简堂自景星岩再住
吴芾（宋代）

师心如死灰，形亦如槁木。
胡为衲子归，以响答空谷。
顾我尘垢身，拟向禅河浴。
更愿张佛灯，为我代明烛。
菩萨蛮·商妇怨
江开（宋代）

春时江上帘纤雨。张帆打鼓开船去。秋晚恰归来。看看船又开。
嫁郎如未嫁。长是凄凉夜。情少利心多。郎如年少何。
喜家弟天柱新擢版曹志别
堵廷棻（清代）

驱马寒光照锦袍，除书新判度文曹。持筹应藉孙纶手，识气仍看水雪操。

千里江乡予望远，一时鸿雁汝飞高。遥知此后西堂月，春草从教寤寐劳。
偈颂二十五首
释如净（宋代）

灵云见处桃花开，天童见处桃花落。
桃花开，春风催。
桃花落，春风恶。
春风恶，桃花跃浪生头角。
春日怀淮阳六首
张耒（宋代）

灵通禅刹古丛林，永日惟闻钟梵音。
阅世兴亡千室佛，百年风雨古墙金。
云汉
佚名（先秦）

倬彼云汉，昭回于天。王曰：於乎！何辜今之人？天降丧乱，饥馑荐何。靡神不举，靡爱斯牲。圭璧既卒，宁莫我听？

旱既大甚，蕴隆虫虫。不殄禋祀，自郊徂宫。上下奠瘗，靡神不宗。后稷不克，上帝不临。耗斁下土，宁丁我躬。

旱既大甚，则不可推。兢兢业业，如霆如雷。周余黎民，靡有孑遗。昊天上帝，则不我遗。胡不相畏？先祖于摧。

旱既大甚，则不可沮。赫赫炎炎，云我无所。大命近止，靡瞻靡顾。群公先正，则不我助。父母先祖，胡宁忍予？

旱既大甚，涤涤山川。旱魃为虐，如惔如焚。我心惮暑，忧心如熏。群公先正，则不我闻。昊天上帝，宁俾我遯？

旱既大甚，黾勉畏去。胡宁瘨我以旱？憯不知其故。祈年孔夙，方社不莫。昊天上帝，则不我虞。敬恭明神，宜无悔怒。

旱既大甚，散无友纪。鞫哉庶正，疚哉冢宰。趣马师氏，膳夫左右。靡人不周。无不能止，瞻卬昊天，云如何里！

瞻昂昊天，有嘒其星。大夫君子，昭假无赢。大命近止，无弃尔成。何求为我。以戾庶正。瞻昂昊天，曷惠其宁？
游楞伽寺
许浑（唐代）

碧烟秋寺泛潮来，水浸城根古堞摧。

尽日伤心人不见，石榴花满旧琴台。
梅花二首
陈与义（宋代）

画取维摩室中物，小瓶春色一枝斜。
梦回映月窗间见，不是桃花与李花。
念奴娇
高惟月（宋代）

三山高惟月以庆元戊午校秋试于零陵竣事，尝游淡岩，观山谷留题。后廿九年，朅来分符，暮秋复游。睹景物之依然，叹岁月之逾迈。归兴翩翩，赋念奴娇一阕。

岩扃不锁，算空洞深窈，是谁初凿。帝遣六丁持月斧，乱把云根镵劚。骇目奇观，恍如崩浪，汹涌从天落。谪仙何处，翠珉佳句如昨。

惆怅白首重游，多情还似，与青山有约。且对清尊酬胜赏，休息舞衣歌乐。景物依然，头颅如许，何事嗟漂泊。翩翩归兴，故山无限林壑。
郊庙歌辞。享太庙乐章。通和
佚名（唐代）

祠容既毕，仙座爰兴。停停凤举，霭霭云升。

长隆宝运，永锡休征。福覃贻厥，恩被黎蒸。
记小圃花果二十首
刘克庄（宋代）

老景欢悰少，看花偶出嬉。
相随惟一肩，锦伞欲何施。
次仲氏韵
孙应时（宋代）

客里三年恨，归一百虑轻。
静堪眠夜雨，梦不数邮程。
荒径九节杖，凉窗二尺檠。
吾生本易足，此外复何营。
士马后见赤松舒道士
贯休（唐代）

满眼尽疮痍，相逢相对悲。乱阶犹未已，一柱若为支。

堰茗蒸红枣，看花似好时。不知今日后，吾道竟何之。
出汴过淮有作
李弥逊（宋代）

十年犹愧饱侏儒，却到淮山识旧途。
一櫂轻於堂上芥，此身闲似不中凫。
受风帆影随南北，弄日云容自有无。
不用乘桴泛沧海，半生全欲老江湖。
幽事绝句
陆游（宋代）

新传服气诀，旧喜步虚吟。
儿女不难弃，云山何处深？
米囊花二首
杨万里（宋代）

鸟语蜂喧蝶亦忙，争传天诏诏花王。
东皇羽卫无供给，探借春风十日粮。
贺范安抚上事十绝 其十
项安世（宋代）

是人从古为秋悲，病骨逢秋更可知。说与世人应未信，今年新有羡秋诗。
雨中诸子集予机山别业
周茂源（清代）

樵采闲时学苦吟，身如越鸟恋平林。偶然花月春江夜，共此蒹葭秋水心。

山市酒炉兵后少，草堂诗句雨中深。沉沉钟梵声俱寂，横笛还吹激楚音。
岁月
谢翱（宋代）

岁月记不得，曾行此处村。日攲眠石影，树长蚀藤根。

晚羡栖猿鸟，春来问子孙。劳生空可说，不是欲忘言。
仲晦监簿和放翁七十三吟三篇华予初度走笔□
刘克庄（宋代）

□□下饰墨尤新，以史名官不治民。
后死漫为诸老殿，粗完深愧两翁贫。
譬牛山木全高寿，让马塍花斗早春。
兀坐空斋形对影，载醪裹饭更无人。
腊月立明年春
释文珦（宋代）

闰岁两番春，流光故逼人。
月筩将谢丑，斗柄倏旋寅。
玉作梅容润，金归柳眼新。
物情虽万变，变莫变吾真。
戏赠刘跛子
释德洪（宋代）

相逢一拐大梁间，妙语时时见一斑。我欲从公蓬岛去，烂银堆里见青山。
题豹岩
许及之（宋代）

奇峰疑地胜，勒驾恐山灵。何止管中见，全窥文豹形。
六角扇二首 其二
王质（宋代）

昔日兰亭畅惠风，至今不与庶人同。百金五字都休问，修竹清湍在眼中。
仲冬二日使到颁翠毛锦旋襕
宋祁（宋代）

翠裘朝罢转昕霞，颁服诸方走使车。
泥和五芳中出诏，锦裁双兽织成花。
官叨侍橐恩加等，例及和门赐有差。
坐袭馀温身更宠，不惭多病带镮赊。
皖口寄怀前太平守陈公度
晁补之（宋代）

常爱东陵早拂衣，我行曾不叩荆扉。
凭君天柱峰头望，看我扁舟几日归。
纵笔
陆游（宋代）

冻研笑臞儒，雕弓隐猎徒。
不成平赵魏，正可老江湖。
憔悴头虽秃，轮囷胆尚麤。
咸阳呼五白，何遽不能卢！
谒金门
卢祖皋（宋代）

秋几许。荒蓼败荷烟渚。贴水飞鸥江欲暮。风帆追急羽。

蝶梦转头无据。愁到曲屏深处。寒入双城扃绣户。也应闻细雨。
神仙篇
卢思道（南北朝）

浮生厌危促，名岳共招携。云轩游紫府，风驷上丹梯。

时见辽东游，屡听淮南鸡。玉英持作宝，琼实采成蹊。

飞策扬轻电，悬旌耀彩霓。瑞银光似烛，灵石髓如泥。

寥廓鸾山右，超越凤洲西。一丸应五色，持此救人迷。
闻邵兴宗拜命
王珪（宋代）

访政鸣尧鼓，旌贤走汉轮。
帝方惊主父，人已芦平津。
笔落三千健，恩颁尺一新。
归来前席问，荣路迩严宸。
上刑部卢员外
黄滔（唐代）

谁识在官意，开门树色间。寻幽频宿寺，乞假拟归山。

半白侵吟鬓，微红见药颜。不知琴月夜，几客得同闲。
怨
冯小青（明代）

新妆竟与画图争，知是昭阳第几名？
瘦影自临春水照，卿须怜我我怜卿。
寄贾驰先辈
曹邺（唐代）

游子想万里，何必登高台。闻君燕女吟，如自蓟北来。

长安高盖多，健马东西街。尽说蒿簪古，将钱买金钗。

我祖西园事，言之独伤怀。如今数君子，如鸟无树栖。

济水一入河，便与清流乖。闻君欲自持，勿使吾道低。
全君贶宁河阳侍中牡丹
司马光（宋代）

真宰无私妪煦同，洛花何事占全功。
山河势胜帝王宅，寒暑气全天地中。
尽日玉盘堆秀色，满城乡毂走香风。
谢公高兴看春物，倍忆清伊与碧嵩。
卧云窗为简伯原作
邓雅（元代）

竹床何处宜高卧，玉笥西头有白云。阴过石栏常缥缈，气通窗隙更氛氲。

衣裳润透秋先到，林壑寒迷日易曛。我亦山中卧云者，不思弘景即思君。
赠平原师妙觉归温州
陈著（宋代）

喝破炎尘一锡飞，迂程千里访衰迟。
袖中明月无时价，面上清风似故知。
契顺何求惟勇义，参寥欲去且谈诗。
便应立脚五山顶，未死相闻倘有期。
偶成杂意四首
卫博（宋代）

长松栽万年，必在千仞巅。
卑哉蓬蒿间，斥鷃无高鶱。
如何一杯水，活此横海鱣。
谁能激沧溟，为子抟青天。
北田梅
李石（宋代）

乱插繁花霁影中，忍教雪片扫狂风。
从今准拟青梅子，雨点梅尖醉颊红。
静安八咏录四 其一 赤乌碑
陆侗（元代）

金人入梦兴梵宗，重玄始创沪渎东。紫髯纪年石且丰，大书赤乌欲黄龙。

维松潮汐地不同，文章忽瘗洪涛风。龟蚨螭首潜无踪，川后河伯还会通。

奎星下烛娑竭宫，方信人间谈色空。江水自白江花红。
寄婺州欧卿德孺
朱翌（宋代）

醉翁遗迹遍江湖，何事东游不到吴。
遂使山川有遗恨，却看孙子步清涂。
沈郎带减传千古，婺女星高近六符。
簪笔便当归从上，盖蓝鞍锦照天衢。
冬夜饶州使堂饯相公五叔赴歙州
李嘉祐（唐代）

丞相过邦牧，清弦送羽觞。高情同客醉，子夜为人长。

斜汉初过斗，寒云正护霜。新安江自绿，明主待惟良。
雨中慈感寺泛舟
李洪（宋代）

渺渺汀舟雨满川，楼台烟霭羃愁边。春风邀勒梅都谢，夜雨淋愁柳尚妍。

僧钵偶分蒲塞供，佛香时送水沉烟。佳时更拟携筇出，拾翠人归唤渡船。
远笔铺夜坐待药
顾璘（明代）

老境形神减，征途药饵随。长勤应损寿，多病渐通医。

公事谁能了，仙人不可期。凭将行止意，清夜叩灵龟。
和颜长官百咏·山居
朱继芳（宋代）

好山当户四无隣，似是秦时采药人。
千百年间天地里，不多不少一闲身。
戏答宝胜甫长老颂
黄庭坚（宋代）

易拔苍龙角，难参宝胜禅。
林泉饱枯涩，烟月唱清绵。
笑出黄龙手，慵扶阿卯肩。
持刀欺寡妇，盗佛铸私钱。
月黑踰城夜，风高放火天。
解嗤招觉老，担屎污心田。
句
王随（宋代）

印苔多鹤迹，题壁半僧名。
夷狄之孝十首·号吾
林同（宋代）

如何降塞下，不复恋羌中。
既是能将母，还应知向风。
观山郊阅武
李复（宋代）

叠锦联貂帽，飞光散羽旗。
虎文双箙重，金粟小秋垂。
望鹘翻云没，呼鹰驻马迟。
更闻传令去，先促羽林儿。
孟子 善与人同
陈普（宋代）

善出于人元即性，在人在我本无殊。常人未免为私累，上圣之心道与惧。
降中央
王吉昌（元代）

廓玄览神清，性净健体轻驰。无涯炳焕光飞。月样披离。挥霍千灵变态，触处头头显仪。念慧除迷。拍怀冰莹赴瑶池。嘉宾燕会，散异香氤氲绛帏。乐奏清音相陪，庆饮神怡。无生体段，笑傲归真境宠绥。浩劫圆明，＊超无上混希夷。
夙兴出谒
陆游（宋代）

嗜酒狂无敌，居家嬾有余。
苦寒愁手版，美睡付肩舆。
觅句吟哦惯，逢人省识疏。
亦知归去好，无地著蜗庐。
池上早春，即事招梦得
白居易（唐代）

老更惊年改，闲先觉日长。晴熏榆荚黑，春染柳梢黄。

云破山呈色，冰融水放光。低平稳船舫，轻暖好衣裳。

白角三升榼，红茵六尺床。偶游难得伴，独醉不成狂。

我有中心乐，君无外事忙。经过莫慵懒，相去两三坊。
九锁山十咏
王易简（唐代）

行云倏变灭，本作须臾期。
山灵护清气，英英幻真姿。
旧雨洗犹护，高风吹不移。
触石有动意，出岫无还时。
扶桑如可薪，炼此白玉芝。
自紫阳观至华阳洞，宿侯尊师草堂，简同游李延年
刘长卿（唐代）

石门媚烟景，句曲盘江甸。南向佳气浓，数峰遥隐见。

渐临华阳口，云路入葱蒨.七曜悬洞宫，五云抱仙殿。

银函竟谁发，金液徒堪荐。千载空桃花，秦人深不见。

东溪喜相遇，贞白如会面。青鸟来去闲，红霞朝夕变。

一从换仙骨，万里乘飞电。萝月延步虚，松花醉闲宴。

幽人即长往，茂宰应交战。明发归琴堂，知君懒为县。
乙未生日二首
方回（元代）

南北间关万死身，今年六十九年人。
偶容有酒仍容健，不叹无官肯叹贫。
遣礼送诗烦故旧，借楼市馔请比邻。
还闻共说虚翁寿，似陆严州过八旬。
拟古七首 其六
周权（元代）

偃蹇涧底松，婀娜原上柳。春风少年姿，辉映苍髯叟。

俗情厌孤直，艳目分好丑。徒抱霄壑姿，落落谁见取。

竞把黄金丝，送尽行人酒。一夕秋霜飞，柔条化枯槁。

怀材贵适用，贞脆不同道。谁为岁寒人，共赏岁寒操。

庄周梦为蝶，蝶梦亦蘧蘧。子綦吾丧我，隐几何嗒如。

忘形与忘情，一念非异途。作梦未必真，似丧良非无。

垢尽见自明，白生室乃虚。忘言对青山，悠然云卷舒。
咏王右丞所画阮步兵醉图
梅尧臣（宋代）

右丞笔通妙，阮籍思玄虚。
独画来东平，倒冠醉乘驴。
力顽不肯来，俛首耳前驱。
一人牵且顾，一士旁挟扶。
捉鞍举双足，闭目忘穷途。
想像得风度，纤悉古衣裾。
玉骨化为土，丹青终不渝。
而今几百岁，乃有胡公疏。
买石遂留刻，渍墨许传模。
白黑就仿佛，毫芒辨精麤。
千古畜深意，终朝悬座隅。
谁谓盈尺纸，不惭云雾图。
赠画者
连文凤（宋代）

麒麟阁上十一人，斯人瑞世真麒麟。
云台功臣二十八，中兴事麒争嶙峋。
或在生前或死后，藉藉声名自不朽。
不知当时画者谁，似此画者当好手。
古今何代无人材，翕霍变化俱尘埃。
岂是画师好手不复遇，岂是世无麟阁与云台。
虎头燕颔今已矣，婢膝奴颜当愧死。
江湖人物何渺然，子当为我走访山林隐君子。
出京师留别张郎中鸿与梁助教彦国十二韵
欧大任（明代）

朔风吹万里，曾共忆江乡。雁引归心早，砧惊客梦长。

忽随公府牒，频举故人觞。夙昔诸生后，周旋二子傍。

四门推助教，三署表中郎。韦杜衣冠并，邹枚侍从良。

出关怜马首，执戟羡鹓行。雪后宫云白，天边苑树苍。

眇予怀魏阙，看尔在岩廊。晨佩趋长乐，宵钟听未央。

梅花庾岭色，柏叶禁庭香。莫以相如赋，从容奏汉皇。
鹧鸪天
范成大（宋代）

荡漾西湖采绿苹。扬鞭南埭哀红尘。桃花暖日茸茸笑，杨柳光风浅浅颦。

章贡水，郁孤云。多情争似桂江春。崔徽卷轴瑶姬梦，纵有相逢不是真。
和曾谹父庚伏书怀六首
王洋（宋代）

垣衣侵砌竹穿墙，日日萧条气运凉。
急雨满池鸣两部，幽奇不独水云乡。
过伏龙祠
陈造（宋代）

蜀栈荆江志未酬，两京直拟笑谭收。
仅容孱后存酅祀，谁遣东吴解魏仇。
制敌岂应无法正，为谋不合有谯周。
伏龙祠上长烟霭，愤气堂堂恐未休。
泊舟都梁亭二首
张耒（宋代）

旅枕无眠客梦劳，五更旁舍一鸡号。
汴淮水阔浮梁小，城郭霜晴宝塔高。
梅锁冷香通雀啄，水翻新绿出渔篙。
君恩许作还乡客，肯对江蓠赋广骚。
久旱喜雨
韩维（宋代）

炎风驾京尘，久旱氛祲恶。
义和鞭日车，光焰赫飞跃。
群生困熬暴，嘉俗坐焦灼。
高堂袒褐卧，汗下如鞭索。
安知于此时，乃见嘉树落。
狂飘随烟云，急洒动林薄。
萧然宇宙间，昏雾一疏沦。
虽忻意暂豁，所叹施未博。
雷霆司天令，何乃久寂寞。
微阴虽自复，阳亢不为却。
安得跻帝阍，一鼓造化橐。
太上方厉政，进贤登謇谔。
日将太平近，此变不应作。
吾徒勿咨嗟，坐看雨时若。
海棠一夜为风吹尽三首
姚勉（宋代）

海棠自是百花仙，霞袂霓裳下九天。
昨夜诏归红玉阙，但留翠幄锁晴烟。
冬日早渡柳园口
龚桐（清代）

水浅流还急，寒轻冻未凝。树迷三里雾，澌走一河冰。

断岸心多怯，中流感忽增。何时春涨发，破浪借风乘。
又和呈叔问
程俱（宋代）

潮海当年共陆沉，山林投老得追寻。清溪宛转千山静，乔木阴森一径深。

法界含容居士室，庵基坚固祖师心。山王终恐归廊庙，回首清游叹竹林。
三址年重到紫中观
方回（元代）

石路崎岖唤渡船，松萝穿尽望中烟。
缪为白发二千石，轻别紫中三十年。
洞冷敛心归酒地，阁虚携眼上诗天。
丹砂九转犹多事，解饮能吟即是仙。
九月十三日出善利门
陈师道（宋代）

十载都城客，孤身冒百艰。
一饥非死所，万里有生还。
去国吾何意，从人病不间。
共看双白鬓，似得半生闲。
挽少师相国李公
张元干（宋代）

泪尽西州路，碑留岘首名。
买山缘荔子，为圃养黄精。
所至登临地，犹疑步履声。
堂堂真汉相，天忍閟佳城。
许州题观察判官厅
薛能（唐代）

三载从戎类系匏，重游全许尚分茅。刘郎别后无遗履，

丁令归来有旧巢。冬暖井梧多未落，夜寒窗竹自相敲。

纤腰弟子知千恨，笑与扬雄作解嘲。
杂咏一百首·甄济
刘克庄（宋代）

唐德虽中否，犹能愧畔臣。
尽驱污贼者，往拜诈暗人。
石莲七十七自寿词 其四 脱布衫
吴重憙（清代）

始读书不间昕宵，对青灯午夜频烧。始学文全忘昏晓，望青云九天路渺。
戊申岁间中清赏十景 其二 烟岫夕阳钟
叶颙（元代）

烟岫夕阳钟，清声满寰宇。直催海月上，山云亦飞举。

老僧定里海，英雄梦中起。扫空声利情，洗净尘垢耳。

平生刚毅肠，闻之屡惊喜。疏狂发长啸，起舞不得已。

遗音尚悠然，迥入霄汉里。
寄程鹏飞
刘过（宋代）

往事游边忆少年，未尝携刺五侯门。
春风跃马汉南道，落日椎牛淮上村。
科举未为暮年计，穷途不忍向人言。
男儿慷慨头当断，未有人施可报恩。
过始皇墓
王维（唐代）

古墓成苍岭，幽宫象紫台。
星辰七曜隔，河汉九泉开。
有海人宁渡，无春雁不回。
更闻松韵切，疑是大夫哀。
奉赠大司徒蒲坂杨公二首 其二
胡应麟（明代）

三朝出入佩双龙，四岳诹咨近九重。社稷勋劳周太宰，川原筹九汉司农。

朱旗代北边烽静，绛帐关西世泽浓。廿载长安聊再入，不禁风雨敝芙蓉。
葛常之犀表帖赞
岳珂（宋代）

文康之学导其源，文定之学濬其流。
三世之帖俱传于予家，其亦足以见植槐之志，
而占良冶之裘也欤。
寄君时弟
彭汝砺（宋代）

正直多疑势易孤，官情时态近何如。应知秋后无穷事，未得冬来第一书。

忆汝愁闻洞庭雁，作诗欲寄武昌鱼。江湖此别何其久，日月居诸又岁除。
次韵萧之沈弟
赵蕃（宋代）

外家人物盛东南，古已云然岂独今。
兄弟长怀未多识，江湖乃得话同心。
岂知行日还先我，更枉长吟写意深。
别后相思回首处，山哀浦思有余音。
春尽日宴罢，感事独吟（开成五年三月三十日作）
白居易（唐代）

五年三月今朝尽，客散筵空独掩扉。病共乐天相伴住，

春随樊子一时归。闲听莺语移时立，思逐杨花触处飞。

金带缒腰衫委地，年年衰瘦不胜衣。
二月三首 其三
宗臣（明代）

闻道元戎出帝畿，即看远道耀军威。汉金百万朝通使，胡骑三千夜解围。

塞上烽烟何日定，山中麋鹿计全非。由来天意高难问，徒自燕云滞客衣。
题山顶寺
顾况（唐代）

遥闻林下语，知是经行所。日暮香风时，诸天散花雨。
孟冬
张祖继（清代）

园林秋又去，旅泛度年华。叶落槐馀实，花残鞠护芽。

避寒人在阁，乞食我无家。草木春仍发，浮生叹有涯。
晚渡白马湖
郭武（明代）

轻风小寒吹浪花，新柳茸茸啼乳鸦。
平湖一望几千顷，远水连乳飞落霞。
斜阳忽堕澄波底，白鸟犹明山色里。
严更何处鼓冬冬，棹歌未断渔灯起。
伤韦侍读诗
张正见（南北朝）

怀经传北海，蕴义盛西河。高峰落回照，逝水没惊波。

柳下悲风急，山阳秋气多。宿草摧书带，寒松脆女萝。

无复华阴市，空馀蒿里歌。
游清都观寻沈道士得芳字
赵中虚（唐代）

青溪阻千仞，姑射藐汾阳。未若游兹境，探玄众妙场。

鹤来疑羽客，云泛似霓裳。寓目虽灵宇，游神乃帝乡。

道存真理得，心灰俗累忘。烟霞凝抗殿，松桂肃长廊。

早蝉清暮响，崇兰散晚芳。即此翔寥廓，非复控榆枋。
送僧中孚南归
谭用之（五代）

琵琶峡口月溪边，玉乳头佗忆旧川。一锡冷涵兰径路，

片帆香挂橘洲烟。苔封石锦栖霞室，水迸衣珠喷玉蝉。

莫道翩翩去如梦，本来吟鸟在林泉。
醉落魄（春深）
赵长卿（宋代）

麦畦匀绿。枝头屑屑飞梅玉。伤心何事人南北。断尽回肠，忍听阳关曲。

倚窗青荫亭亭竹。好风敲动声相续。夜阑怕见银台烛。会得离情，他也泪速速。
送纯师赴黄檗用李师颜韵
吴则礼（宋代）

沙尾潮生浪影微，东风洲渚蕨芽肥。
西江水借铜瓶润，北阙云随锡杖飞。
日煖凫鹥迎宴几，春深花絮护禅衣。
遥知一榻诸天外，归梦时时近紫闱。
送吴宽斋并谢惠诗
陆文圭（元代）

衰年八十一，草露骨垂朽。
有客款荆扉，甘言许吾寿。
假如活百岁，只欠十有九。
辛勒抛书册，散诞耽棋酒。
时时课小诗，不自觉妍酌。
袖中出新句，见客惊欲走。
反顾仍疾读，佳处辄肯首。
呼儿急傅角，晚喜得此友。
久之来告别，秋怀挂衰柳。
百金无所赠，五言聊藉手。
赠季伦伯皋叔侄
韩淲（宋代）

两龚二阮古来希，古月之家喜得之。邂逅数年成契阔，因仍几日复追随。

有诗有酒须人胜，无命无才亦我宜。华发苍颜胜强健，霜清山影雁参差。
梅台
冯时行（宋代）

缅怀清绝姿，风流似居士。
固宜命斯台，俗子视桃李。
从幸化诚殿观芝草奏御
宋庠（宋代）

协气流群卉，华芝茂禁庭。
蟺蜎蔽珍构，囷蠢合祥经。
霞彩滋琼蔽，云葩矗盖形。
周仁惭道苇，尧德让阶蓂。
被曲宸章烂，传芳信策青。
从臣叨寓目，欢意浃三灵。
夏五月方闵雨忽大风雨三日未止
陆游（宋代）

五月昼晦天欲雨，街中人面不相睹。
风声撼山翻怒涛，雨点飞空射强弩。
一雨三日姑可休，龙其玩珠归故湫。
千里连云庆多稼，牲肥酒香作秋社。
送张亨甫之鄚州
黄爵滋（清代）

去夏君出都，往视阿兄疾。送君西门外，马鸣酸不辍。

北来已西风，南归又白雪。寒乌恋慈母，桓山翼已折。

嗟君遇未通，出处无定辙。奔驰二万里，乃若旋一室。

神物已暗惊，人言岂足恤。天公信厚君，迫使鍊诗骨。

岂慕货殖贤，幸乞扁鹊术。惜无白发兄，为君作生日。
抵会昌呈外舅素庵先生
金武祥（清代）

矍铄精神志益坚，又携琴鹤到南天。六旬蔗境逢今日，七邑棠阴记昔年。

犹是怜封思政绩，最难治谱绍家传。婿乡只自惭无补，为纪循良次第编。
补蜀汉铙歌十二首 其五 定两川
胡应麟（明代）

定两川，皇图赫赫帝业安。成都破竹万姓欢。壶浆夹道食以箪。

西指定军夺前山。夏侯来争馘斩渊。馘斩渊，众大崩，合也弃马亡心魂。

操慑首鼠抱头奔。抱头奔，两川一顺，天应人即。皇帝位新万国。
老人生旦
陈文蔚（宋代）

人生富贵多繁华，每遇诞日张绮罗。
高堂宾从拥朱紫，金尊捧欢倾流霞。
青春未暮神仙醉，舞腰回雪皓齿歌。
难逢乐事买欢笑，千金不惜如泥沙。
贫家相去一何远，自叹居里非鸣珂。
平时只甘陋巷味，啜菽饮水之日多。
不知今朝是生旦，东邻旋问酒可赊。
烹鲜击肥非不愿，一室悬磬将如何。
阿爹从容呼儿语，我有至乐非由他。
立身亦足显父母，声名不必登高科。
颜色苟能奉新难，悦口不存旨与嘉。
满堂虽无金玉富，六籍诸子幸满家。
日率儿曹勤诵读，行慕颜闵心孔轲。
但得门庭无外事，竹林足以长婆娑。
子顺亲慈有馀乐，自然福至由家和。
篱边晚菊知人意，岁岁来荐黄金花。
哭王黄鹤（乙丑九月初十日，卒于秋官狱）
陶宗仪（明代）

人物三珠树，才华五凤楼。
世称唐北苑，我谓汉南州。
大梦麒麟化，惊魂狴犴愁。
平生衰老泪，端为故人流。
三月曲水宴得尊字
卢照邻（唐代）

风烟彭泽里，山水仲长园。由来弃铜墨，本自重琴尊。

高情邈不嗣，雅道今复存。有美光时彦，养德坐山樊。

门开芳杜径，室距桃花源。公子黄金勒，仙人紫气轩。

长怀去城市，高咏狎兰荪。连沙飞白鹭，孤屿啸玄猿。

日影岩前落，云花江上翻。兴阑车马散，林塘夕鸟喧。
食笋行
唐庚（宋代）

半夜春山试雷雨，惊起蛰龙初出土。野人不惜苍苔古，掘得嘉餐自烧煮。

满盘明玉远飘风，一箸鲈鱼味差苦。竹斋食罢竹阴午，竹里行吟傲簪组。

君誇食肉君固卑，我誇食笋我亦痴。阿蛮丰腻飞燕瘦，意态虽异要皆奇。

君不见天随先生贫食杞，又不见关中客卿肥刺齿。

丰俭不齐皆有理，彼此相忘聊尔耳。
建初弟来都省视喜极有感三首 其三
彭桂（清代）

更传儿女意，尽解忆长安。索饭啼堪念，牵衣别自难。

两人今旅次，八口在江干。此际愁何似，秋风暮更寒。
方干、李主簿改令
佚名（唐代）

措大吃酒点盐，将军吃酒点酱。只见门外著篱，

未见眼中安鄣。只方干）

措大吃酒点盐，下人吃酒点鲊。

只见半臂著襕，不见口唇开袴.只李主簿）
妾薄命
许志仁（宋代）

双双林间鸟，雌雄相并栖。
惊风忽吹散，各自东西飞。
妾意如断弦，断弦犹可续。
君心似流水，流水何当复。
何当复，又是空房将泪宿。
过金陵
吴芾（宋代）

当时护跸此盘旋，倒指重来仅十年。
决策迁都言漫切，自怜微力莫回天。
瑞龙寺
陈自新（宋代）

寺外寒流玉一泓，白云如练挂危层。
青山绕屋柴门掩，只见梅花不见僧。
春日同陈重衡熊楚伯西园听莺得萍字
梁岳（明代）

宿雨初收报晓晴，名园深处有啼莺。一杯共向花前听，百啭遥传柳外声。

吟罢几人閒白昼，愁来孤剑按青萍。堪怜此会饶幽思，莫遣春愁感慨并。
张起溟约过草堂为传卒所误
郑善夫（明代）

君是峨眉秀，余惭南海琛。并期歌白雪，何止断黄金。

接手难如此，浮生感独深。闽关及漳水，鱼腹莫教沉。
桂东行次刘提属同年见寄山行韵
萧立之（宋代）

桂东有山何高哉，牵萝挽葛登嵬崔。桄榔屯云白日暗，瘴雾飒飒吹黄埃。

悬崖峭壁穴鼯狖，碎啄争食呜争隈。平生忍饥北窗卧，瘦马却载青衫来。

江南解作断肠句，更生年少今多才。曲江座上倚寒玉，落月下照秋千崖。

北湖尊酒谁主客，公荣不饮从渠猜。雁峰台前群玉府，檄羽忽作先春雷。

乌公取士有巨眼，十里祖道梨花杯。蒲团羁我著萧寺，官梅雪尽萱榴开。

凝香阁下得休告，雨坐十日无舆台。新吟大轴忽到手，悬冰跨雪秋皑皑。

请从今日□□□，慰我相思肠九回。
和曼卿馆中夜直
胡宿（宋代）

右银台路逼仙盘，有客通中此宿官。钧奏暗惊天上近，霞杯难宿月边寒。

风来禁树龙传点，露下高梧凤戢翰。更听建章鱼钥动，水苍朝佩响珊珊。
晓雨初霁
陆游（宋代）

晓来一雨洗尘痕，浓绿阴阴可一园。燕子声中寂无事，独穿苔径出篱门。
闻笛叹
方回（元代）

读书夜倦灯影暗，屋外笛声何处来。
邻翁吹笛意本乐，闻笛如我心何哀。
如说生离苦，天涯海角无由回。
又如诉死别，委骨黄壤埋蒿莱。
失身羁妇过昭君冢，偾军老将上李陵台，
东坡澹庵惠州新州更海外。经义字说蛊场屋，
格天之阁高崔嵬。元佑太母地下负废立之谤，
昭慈再废入道冷屋扃荒苔。济阳一去饮霅水，
不得其死二十七年，老奸擅位污公台。
分明历历道此事，使我颜色黯然如死灰。
岂止山阳向秀感，徒为嵇吕二子空徘徊。
平生不识音与律，但喜乐工奏曲作技倾金罍。
不谓今夕此何夕，江淹别恨二赋尽到眼，
玉川子涕泗虾蟆食月万古不可开。铁肠石肺百杂碎，
惊魇不顾闺中孩。壁下偶有酒，
顾谓斟一杯。一杯薄酒何足御此大愤怨，
不如愚无知者酣卧鼻息长如雷。须臾笛声寂无有，
出视空庭但星斗。
酒浊
屈大均（明代）

绝与浑河似，絺巾漉不清。白衣难再得，黄菊只空荣。

岁俭无香秫，人愁有宝筝。搊弹当月夕，亦复一忘情。
张公成生日
程洵（宋代）

没膝春泥未易过，华堂咫尺隔关河。精神闻说年来健，岁月从关老去多。

闹里渐应排世事，静中正好养天和。祝君寿骨如张果，莫惜频倾金叵罗。
怀当涂石城寺
郭祥正（宋代）

城东二十里，寺有古石城。过尽绿桑野，还依流水行。

水穷山亦绿，老木一区平。藓留虎豹迹，岩多猿狖鸣。

楼殿横涧阴，像塑铅黄剥。庭中有高花，碧叶抱丹渥。

不知何岁年，舂容镇柔濯。山僧亦庞眉，发语颇真朴。

却读罗泰碑，始知征战场。赤谷纳箭血，夜鬼嗥冷创。

云雾第黯黪，英雄今则亡。谁建大法宇，救援弘津梁。

每来即忘还，览古恣吟眺。沿崖采菖蒲，兴发辄长啸。

偶随辟书起，末路遂难料。十年未能归，应为山僧诮。
霞外亭二首
刘应时（宋代）

诗眼眈眈细八荒，小亭徙倚湿山光。
飞鸿影落遥岑外，兴与飞鸿更渺茫。
赠笔生杨日新
陆文圭（元代）

雪屋夜明寒，引纸一长吁。
贫无食肉相，颇悔身业儒。
晨出生谒人，被褐而长须。
颖脱殊不喜，文翰定自娱。
自言中山徒，常与陈玄俱。
醉曾挥草圣，閒或写桃符。
最爱王逸少，勉随刘寄奴。
嗟生不自惜，貌泽神亦枯。
世多宏肇辈，幸我非二苏。
秋初漫吟
李龏（金朝）

吟肠悽断月苍苍，促织声中露未凉。高挂酒经缘抱病，閒看药录为参方。

久要兄弟书皆绝，旋雇奴童住不常。拟续逐贫扬子赋，笔黏尘网砚池荒。
奉酬天复古风
周行己（宋代）

我生不爱言，欲言令人恶。总总乾坤内，抱此谁与托。

昔者所亲人，今或苦荼若。生交各分离，死交已冥漠。

事非固必存，千载一转脚。要知达士心，阅世等糟粕。

不求万法脱，不与万法缚。索然天地中，去留如解箨。

万事岂足为，而苦自结约。吾以此应世，方枘入圆凿。

何当得蔡侯，飘若云中鹤。新诗近道要，如病饮良药。

上言古心人，次言时道薄。落落济世志，拙者但骇愕。

功名付吾子，我独甘藜藿。谁知陋巷中，箪瓢有馀乐。
吾身
释文珦（宋代）

趋时非好步，步步青山归。
眼界绝尘垢，耳根遗是非。
充肠草木实，被体云霞衣。
吾贫岂当念，吾原已无违。
禅人并化主写真求赞
释正觉（宋代）

百般千样，会归一相。
一相无相识也无，廓与虚空等其量。
河淡秋清，夜寒月亮。
提携出也来人间，明明历历诸缘上。
菩萨蛮（夏）
赵子崧（宋代）

雨荷惊起双飞鹭。鹭飞双起惊荷雨。浓醉一轩风。风轩一醉浓。

荷阴清散暑。暑散清阴荷。斜日转窗纱。纱窗转日斜。
下鸡鸣山诸滩望柯山不见三首 其二
杨万里（宋代）

莫怯诸滩水怒号，下滩不似上滩劳。长年三老无多巧，稳送惊湍只一篙。
水调歌头 其一 拟饶州法曹掾作
毛滂（宋代）

金马空故事，方朔漫多端。三千牍在，玉殿何日赐清闲。

难恋长安钟漏，谁借青云欬唾，拂袖且东还。笑杀长缨使，复转出秦关。

吾道在，虽不遇，面何惭。雒阳年少，高论难与绛侯谈。

富贵暂饶先手，晞尽草头秋露，掩鼻出东山。且饱鲸鱼脍，风月过江南。
徐洪二公再和二诗余亦随喜
刘克庄（宋代）

久愧君恩禄具臣，太仓非有粟陈陈。
立朝到老羞营窟，避客经年少觌邻。
鹤夜失鸣犹给料，鱼寒不食已收纶。
小瓢如玺犹慵佩，何况金龟与玉麟。
春光好 旅况
梁清标（清代）

茶铛沸，篆烟收。伴春愁。天气宜晴宜雨，弄轻柔。

子野闻歌添恨，仲宣漫赋登楼。怅望所思人不见，水空流。
龙山会·佳节明朝九
赵以夫（宋代）

佳节明朝九。彩舫凌虚，共醉西风酒。湖光蓝滴透。云浪碎、巧学波纹吹皱。碧落杳无边，但玉削，千峰寒瘦。留连久，秋容似洗，月华如昼。回头南楚东徐，暝霭苍烟，处处空刁斗。山公今健否。功名事、付与年时交旧。白发苦欺人，尚堪插、黄花盈首。归去也、东篱好在，觅渊明友。
桂林中秋舟泊訾家洲同似景侄赏月 其四
黄公辅（明代）

停棹高岩下，飞魂已茂林。冰轮江上满，旅况话中深。

远渚凝烟碧，短衣逗树阴。尽堪霞外赏，其奈倚蓬心。
陈诚中留宿壶山别墅雨中纪怀
卢琦（元代）

我客莆中知几度，重见壶山翠如堵。今年还复客莆中，却向翠壶山下住。

翠壶山高高倚天，便欲杖屦登其巅。暑雨成霖水如海，赢得几夕孤村眠。

故国艰危尘满目，乡梦每绕读书屋。刘琨中夜还自舞，杜甫曲江为谁哭。

蛮烟瘴雾何时开，会见长风天际来。旅怀寂寞赖知己，对山为我倾瑶杯。
子夜歌
冯鼎位（宋代）

上西楼、曲屏暮霭，记得烛花红处。自心字香消、彩云飞散，苹踪处聚。

春水画桥，烟溪芳草，夜夜相思路。怅重来、情事依然，惟有半帘淡月，照人离绪。

酒阑后、无聊短梦，尚逐紫箫声去。杨柳梢头，寒梅影里，曾看弓弯舞。

想章台信杳，凄凉京兆眉妩。啼帕遗红，唾裙留碧、憔悴莺花主。

倩谁传、桃叶桃根，断肠新句。
送僧归武昌
释元肇（宋代）

赤壁西边旧武昌，吴波蜀浪几兴亡。归来黄鹤楼前看，半是寒涛半夕阳。
寄果
晁说之（宋代）

果公消息太茫然，六尺堂堂只眼前。斗极新春年八十，烟霄故眼路三千。

每惭鉴薄朝多语，待学情亡夜不眠。此世难期再相见，试容抒思序真诠。
穿石
袁宏道（明代）

溪上望穿石，攲悬如瓮子。石底望溪山，山山如镜里。

平平翠叠中，一峰夭矫起。淡与奇相值，幽艳忽无比。

鬼斧凿天真，刻意出新诡。一处幻玲珑，千崖灿花蕊。

虚空不受云，飞仙无停趾。唯有地籁风，终古来游止。

时时随落花，飘渡秦人水。
和江杏村侍御都门留别诗
左绍佐（清代）

闽粤东南地接连，写情还托衍波笺。贾生毕竟能忧汉，乐毅何曾欲去燕。

世事浮云聊送眼，吾侪何日更随肩。都门帐饮车如水，脱手新诗万口传。
烛影摇红·青旆摇风
程珌（宋代）

青旆摇风，朱帘漏月黄昏早。蓬山万叠忽蜚来，上有千灯照。和气祥烟缭绕。映琼楼、五云缥缈。青裙缟袂，乱吹繁弦，九衢欢笑。元是琴堂，十分管领春光到。手移星宿下人寰，招客来仙岛。信道邦人见少。彷佛似、皇都春好。明年只恐，鳌山扈从，随班清晓。
入夏多雨虽止复作六月甲寅始大晴
陆游（宋代）

兼旬大雨无昼夜，积潦深虞败吾稼。
岂惟一饱堕渺汒，直恐下吾侵腰胯。
风南忽从木末来，新月徘徊出云罅。
州家出符县家喜，泄水渐空梁可架。
放翁亦复扶病起，旋筑颓墙补茆舍。
便合观身作老禅，安心稳坐今年夏。
送别荆南张判官
独孤及（唐代）

輶车骆马往从谁，梦浦兰台日更迟。

欲识桃花最多处，前程问取武陵儿。
赠蜀州刺史
杜光庭（唐代）

再扶日月归行殿，却领山河镇梦刀。

从此雄名压寰海，八溟争敢起波涛。
生日和谢爱山长句
文天祥（宋代）

寓形落落大块间，嘘吸一气自往还。
桑弧未了男子事，何能局促甘囚山。
昔年此日作初度，宾客如云剧欢舞。
今年避影却闭门，捧觞自寿白头母。
故人忆我能远来，虹光满袖生琼瑰。
一杯相属慰岑寂，使我发笑愁颜开。
簸扬且听箕张口，丈夫壮气须冲斗。
夜阑拂剑碧光寒，握手相期出云表。
赠江子我子之
晃冲之（宋代）

江郎淮海秀，经术古同师。
温润无前辈，清新有近诗。
一丘须早计，五斗莫坚辞。
献赋修竿牍，知君定不为。
墓碑夏英公撰予来时尚可诵今不复存矣题云山图
郑真（明代）

客行过淮甸，示我云山图。云山彷佛异人世，恍如过海登蓬壶。

彷蓉幻出青天表，苍狗白衣随缥缈。层峦迭巘深复深，人家半出青林杪。

是时村南春雨多，瀑流万丈如悬河。岩头花开烂如锦，幽栖奈汝山翁何。

山上长松山下屋，卧榻氤氲清梦熟。云深天地两茫茫，遥听林丛啼布谷。

山田硗确随卑高，及时耕稼呼儿曹。西成酿秫作春酒，太平击壤歌唐尧。

我家四明岩谷底，赤城天姥犹尺咫。兴来欲访安期生，指叱烟云平地起。

十年来作淮山游，濠梁渡口呼庄周。八公命驾屡相顾，琼珰玉佩凌清秋。

闻君久住咸阳陌，走遍终南历商虢。都将形胜属画师，携向鄮城江上宅。

山中西风吹桂枝，白鹤叫啸玄猿悲。还君画图三叹息，岁寒问我何当归。
偕诸同人登君山绝顶望江放歌
顾植（清代）

大江南来几千里，群山如龙跃江水。君山陡起扼其冲，水自奔流山自峙。

我来正值新柳丝，连宵阴雨初霁时。遥峰破睡向我笑，似欲索取登临诗。

爰偕俊侣梁园客，共吊青山兴废迹。浮远堂前夕照红，瞰江亭外春波碧。

振衣直上览大荒，决眦鹳鹤乘风翔。茫茫万顷渺无际，其势其欲吞穹苍。

披襟脱帽忽长啸，下视嵇康把头掉。刖足休遗白璧羞，抽身会向青溪钓。

郁郁胸怀何日开，当筵幸有酒盈杯。君不见，贤愚终古俱尘埃，春申至今安在哉！
偈颂一百零四首
释绍昙（宋代）

飘蓬四十余年，梦绕晶然山路。
才见广安军人，便忆破庵师祖。
摵破碎沙盆，打动蝦蟆鼓。
惊落蛟龙虎兕威，知音不在频频举。
眼儿媚 舟雨
顾璘（明代）

逍遥老子怕閒愁。冒雨荡孤舟。烟开柳岸，风生桃浪，人渡兰洲。

青山万点分浓淡，云气学波流。倚窗无事，吟残飞燕，数遍眠鸥。
次韵和酬
释契嵩（宋代）

暮云将雨苦纷纷，看雨携君倚寺门。飞鸟惊雷归后坞，落梅流水出前村。

名山当尔何须去，胜事而今更好论。况有禅翁通妙理，徘徊重款扣真源。
西江月（舟中作）
廖行之（宋代）

绀滑一篙春水，云横几里江山。一番烟雨洗晴岚。向晓碧天如一。

客枕谩劳魂梦，心旌长系乡关。封姨慳与送归帆。愁对绿波肠断。
生春二十首 其十四
元稹（唐代）

何处生春早，春生人意中。晓妆虽近火，晴戏渐怜风。

暗入心情懒，先添酒思融。预知花好恶，偏在最深丛。
十二咏 其五 竹亭
李纲（宋代）

槛外新篁玉笋抽，和烟滴露碧先浮。此君一日难相舍，疑我前身是子猷。
阻风呈经父
孔平仲（宋代）

风响翻空若疾雷，舟行值此颇淹回。坐看鸥鹜浮波去，近见蛟淹带雨来。

春色未还江上柳，雪香谁寄岭头梅。欲收美景陪清唱，恨乏当时子建才。
明湖道上
刘侃（明代）

晓钟散前林，山人秋睡足。短筇破湖烟，一径入寒绿。

行行到深湾，惊起两飞鹄。
斋宫候驾次西涯学士韵
倪岳（明代）

银河如璧护重关，翠辇初临大祀坛。
映日牙旗环禁旅，连空甲骑拥祠官。
风云已觉争春丽，雨雪先惊入夜寒。
礼罢天门重整佩，欢腾万国正回銮。
送人
李建勋（唐代）

相见未逾月，堪悲远别离。非君谁顾我，万里又南之。

雨逼清明日，花阴杜宇时。愁看挂帆处，鸥鸟共迟迟。
玉融陈氏怡怡堂
王恭（明代）

魏帝连枝不共荣，淮王斗粟若为情。风霜况是同根蒂，骨肉应怜好弟兄。

山色晓帘沙雁白，海天秋屿雪鸪鸣。合欢也似姜肱被，长奏埙篪酒共倾。
送人之湘阴谒知己
林昉（宋代）

一声歌未断，江动欲潮生。
是月寒露下，故人湘水行。
沙云晴见雁，船火夜闻筝。
谢令应相喜，先期发吏迎。
漳兰为丁窃货其半纪实四首
刘克庄（宋代）

离骚赏风韵，百卉莫之先。
菊止香九日，莸曾臭十年。
麝房吾割爱，鲍肆尔垂涎。
晏相惜花者，红梅被窃然。
杭山八景 其六 板岭云霞
章鉴（宋代）

一邦佳景萃峰头，宇宙钟灵自有由。银竹霏霏山气盛，火轮颗颗水光浮。

年逢旱涝他方苦，世际丰穰此处优。瞻望巍峨殊不远，登临彷佛帝王州。
跋余伯益所藏张钦夫书西铭短纸二首
杨万里（宋代）

横渠方寸著乾坤，傅到南轩更莫论。
四海交朋霜叶落，半张翰墨雪涛翻。
秋夕远怀
元稹（唐代）

旦夕天气爽，风飘叶渐轻。星繁河汉白，露逼衾枕清。

丹鸟月中灭，莎鸡床下鸣。悠悠此怀抱，况复多远情。
但能之提荆相别十年，自曲江远寄二诗，叙旧
范成大（宋代）

忆昔参鸾识俊英，朱旛绣斧尽能名。
书随庚岭一枝寄，句挟韶江九奏成。
吴粤交驰清夜梦，参辰不隔故人情。
何时重醉金槽曲，一洗阳关别恨平。
獐猿图
张耒（宋代）

阴岩万古无纤尘，木石翠润无冬春。时哉两猿挂复蹲，其一抱子为屈伸。

下有游貆意甚驯，雄雌嬉游循水滨。沐猴遇獐愕欲奔，据高自得俯而扪。

悬之门堂阅疑真，妙哉易生笔有神，以此成名以终身。
李仲求寄建溪洪井茶七品云愈少愈佳未知尝何
梅尧臣（宋代）

忽有西山使，始遗七品茶。
末品无水晕，六品无沉柤。
五品散云脚，四品浮粟花。
三品若琼乳，二品罕所加。
绝品不可议，甘香焉等差。
一日尝一瓯，六腑无昏邪。
夜枕不得寐，月树闻啼鸦。
忧来唯觉衰，可验唯齿牙。
动摇有三四，妨咀连左车。
发亦足惊疏，疏疏点霜华。
乃思平生游，但恨江路赊。
安得一见之，煮泉相与夸。
出城马首望西山 其四
区大相（明代）

天花万树宝宫来，云际千峰向水开。闻道湖村佳景色，断烟疏柳出楼台。
三山杜门作歌
陆游（宋代）

我生学步逢丧乱，家在中原厌奔窜。
淮边夜闻贼马嘶，跳去不奔鸡号旦。
人怀一饼草间伏，往往经旬不炊爨。
鸣呼！乱定百口俱得全，孰为此者宁非天！
再次韵
陈造（宋代）

雪神再出奇，剪水谁佽助。
群仙幻尘寰，落势未肯住。
政成气乃幻，此瑞岂无故。
同云方颂周，恶氛已销楚。
乾坤玉花中，客子眩回顾。
人家占嘉平，酒处应起舞。
了知及物功，当倍苏旱雨。
前雪淮海燕，把酒欲轻举。
今雪燕拂云，胜概惊似许。
客途一笑适，乐事诧晚遇。
回思何人家，鸡黍羞季路。
送潘德久之官建康
陈傅良（宋代）

平生不解通毛刺，万事无能改鬓华。
岂是襟怀堪逆旅，直须诗句可名家。
老为宾客从戎幙，强使妻孥理帽纱。
不有将军宽礼数，新愁却恐堕江花。
和阎工部新作西斋
刘敞（宋代）

逍遥不期远，趣足外嚣尘。谁谓持斧客，翻同高卧人。

江芦烟叶重，岩菊露香匀。爱惜凌寒意，留欢过小春。
上钦成皇后册宝六首 其五 酌献用《明安》。
郊庙朝会歌辞（宋代）

天维显思，有相于内。右贤去邪，夙夜儆戒。猗欤追册，重翟袆衣。

既右享之，百世是仪。
定海甲寅口号七首
陈造（宋代）

已抄口数报隅官，岁后朝糟定不难。
且愿眼前缰健在，趁坊讨海过冬寒。
刘致中惠瓜
刘子翚（宋代）

炎熇气如焚，块坐惟兀兀。
刘侯惠甘瓜，胸资助次泻渤。
丰肤素浪浮，翠理霜刀刜。
因思少年时，窥园步清樾。
百金酬地主，熟蒂香可揭。
鄙怀须一快，聊效野人齕。
种瓜虽贱工，爱护渠敢忽。
{左女右蓐}芸治其烦，灌溉滋其竭。
自然子母繁，翠蔓相连结。
种瓜诚有道，养民岂无术。
噫余夙昔知，此意未及物。
次韵同舍四月十日迎驾二首 其二
周紫芝（宋代）

时平廊庙半夔龙，赵将何人说李葱。一见黄麾识全仗，始知赤舄有三公。
郡南亭子宴（一作春宴）
张谓（唐代）

亭子春城外，朱门向绿林。柳枝经雨重，松色带烟深。

漉酒迎山客，穿池集水禽。白云常在眼，聊足慰人心。
哭殷次伊
丁祖荫（清代）

江山无主奈愁何，凄绝同胞爱国歌。虞岭魂归风雪夜，春寒犹禁自由花。
春暮钱牧斋宗伯过访
沈自南（清代）

登仙曾羡李膺舟，何幸兰桡复此留。下士昔传东阁盛，著书终许石渠收。

花飞江上泥衔燕，柳绾亭边浪狎鸥。拟得《三都》待题品，当年玄晏最风流。
僻居
宋伯仁（宋代）

居僻恬无事，开轩挹晚晴。
雨耽云脚重，风约燕身轻。
有子争梨栗，无朋问死生。
每忧入载酒，剥啄打门声。
僚佐再和复作二首 其二
葛胜仲（宋代）

从来爱雪是真诚，又见祥飞六出霙。材薄敢招能赋客，庭閒聊作咏诗声。

瑶阶误向凡间见，春蘤翻惊腊里生。贺板并来无答语，自惭词笔太平平。
闵师自天台见寄石枕
林逋（宋代）

斵石自何许，枕之怀赤城。
空庐复蕙帐，旦暮白云生。
山居绝句六首 其四 夏
郭祥正（宋代）

永日琴为伴，前村酒可酤。松阴拣磐石，赤脚踏冰壶。
对月了残经
释梵琮（宋代）

待月了残经，文义何曾有。
分付与痴儿，黄叶卷在手。
咏海
刘大方（宋代）

沌元初一判，天地此居洼。今古乾坤腹，朝昏明月家。

阔疑包地尽，势欲极天涯。誓斩鲸鲵辈，临风按镆铘。
河势
王安石（宋代）

河势浩难测，禹功传所闻。
今观一川破，复以二渠分。
国论终将塞，民嗟亦已勤。
无灾等难必，从众在吾君。
早发阳城，疾赴军垒，风雪失路，因记其苦二首 其二
刘鹗（清代）

生死不须念，羸骖当疾驱。悔来无及事，到此欲何如？

有友堪同命，无人可寄书。忽看毡帐近，魂魄暂时苏。
传言玉女
晁冲之（宋代）

一夜东风，吹散柳梢残雪。御楼烟暖，正鳌山对结。箫鼓向晚，凤烟初归宫阙。千门灯火，九街风月。

绣阁人人，乍嬉游、困又歇。笑匀妆面，把朱帘半揭。娇波向人，手捻玉梅低说。相逢常是，上元时节。
何家庄八景 其八 石门古道
何乔新（明代）

双石势峍屼，山径出其间。将将如观阙，行人日往还。

初疑登剑阁，一发萦岩峦。又疑出井陉，诘屈羊肠盘。

吾闻长安道，车马去閒閒。驾言趣行迈，交衢鸣和銮。
次韵学士重阳雪中见招不赴前后十六首
洪皓（宋代）

公干沉绵自懒陈，黄能入梦是何神。
眼前散帙看盈几，肘后名何或问宾。
衾枕频移滋转困，盘餐少异强加辛。
小人有母何时见，梦击江南戏彩春。
偈三首 其一
释克文（宋代）

云门抽顾，自有来由。一点不到，休休休休。
瑞鹧鸪（二之一·南吕调）
柳永（宋代）

宝髻瑶簪。严妆巧，天然绿媚红深。绮罗丛里，独逞讴吟。一曲阳春定价，何啻值千金。倾听处，王孙帝子，鹤盖成阴。

凝态掩霞襟。动象板声声，怨思难任。嘹亮处，回厌弦管低沈。时恁回眸敛黛，空役五陵心。须信道，缘情寄意。别有知音。
赋得窗中度落叶二首（青溪社题）
莫是龙（明代）

独树萧萧下，边淮正可怜。
误投斋阁里，不似御沟前。
酒户惊秋梦，翻经助夜禅。
江潭凄恻处，但莫问长年。
闻桔槔
刘宰（宋代）

岁旱田家竞作劳，车声夜半响嗷嘈。
市门多少夸毗子，日晏高眠笑尔曹。
嘉兴道中
陈著（宋代）

此来知几番，此景孰能言。
有堰留河水，无山碍稻村。
船收菱入市，家植桂当门。
风物有如此，谁招二陆魂。
闻江阴解围喜而独酌烂醉
孙一元（明代）

好音慰我静风尘，漫喜呼儿笑语新。夏武有诗歌盛代，江山无恙着高人。

短蓑月下形应古，白酒床头计未贫。安得尽闻烽火息，一瓢长醉太平春。
大司成法梧门先生过访
陈之纲（清代）

落日挂檐楹，闭关恣幽讨。僻巷车辚辚，欢迎屣忘倒。

袖诗出相车，慷慨哀吾老。巍然人伦师，忘形敦夙好。

汪汪千顷波，豁尔廓怀抱。菊篱酒已阑，松阁饭尚早。

清谈良多时，毋乃愁腹稿。先生笑谓余，茗饮吾既饱。

车驱车驱之，及此斜阳道。
口占
释绍嵩（宋代）

谷口残春黄鸟稀，野梅山杏暗芳菲。
百千幽胜无人见，红白路花相杂飞。
清风满桂楼（丹桂）
曹勋（宋代）

凉飙霁雨。万叶吟秋，团团翠深红聚。芳桂月中来，应是染、仙禽顶砂匀注。晴光助绛色，更都润、丹霄风露。连朝看、枝间粟粟，巧裁霞缕。

烟姿照琼宇。上苑移时，根连海山佳处。回看碧岩边，薇露过，残黄韵低尘污。诗人谩自许。道曾向、蟾宫折取。斜枝戴，惟称瑶池伴侣。
颂古十四首
释师体（宋代）

桃花零落眼方开，自谓风流孰可陪。
叵耐玄沙忒偏党，却来醉后便添杯。
郑尚明学士挽诗二首
李弥逊（宋代）

四十才名重，归来白发侵。
一官驹在谷，有子鹤鸣阴。
胜著潜夫论，今亡子敬琴。
送车知几两，松壑助哀音。
题乐工汤子玉琵琶手卷 其四
胡奎（元代）

七尺乌藤手自扶，东风吹雪上头颅。梨园传得龙香拨，借问春愁拨得无。
彭群宜上新开轩
蔡肇（宋代）

老至登临兴未穷，扁舟几欲拭秋风。
能开胜地留连我，只在高人指雇中。
暮霭先昏瓜步港，寒潮犹打蒜山宫。
请君剩汲中泠水，客至何妨酒屡空。
间居遣兴
申屠月岩（宋代）

鸥鹭江湖性，清闲胜作宫。
家贫随分过，母健觉心宽。
酒熟旋篘饮，诗成逐板刊。
七星在长铗，断不为鱼弹。
刘世臣先生挽诗
杨万里（宋代）

策第仍为邑，於公未足论。
眼中无佛国，户外即韩门。
道大功非细，人亡德则存。
四风寄双泪，吹到秀峰原。
丙申初度日承诸知己设酒肴相慰诗以谢之
黄淮（明代）

忽忽逢初度，南冠惨别魂。亲庭劳远望，客计向谁论。

力疾裁诗句，攒眉对酒樽。何时恩诏下，春意满乾坤。
曹孝女庙
释元昉（宋代）

祠古孝诚遥，悲风想暮号。
月魂迷草色，血泪溅江涛。
断碣惟黄绢，孤坟掩绿蒿。
千年暗潮水，亦以姓为曹。
长信秋词二首 其一
欧大任（明代）

重门葳蕤锁，苔深履綦绝。起看玉阶霜，不似昭阳月。
早过午桥口占（二首）
陆容（明代）

下马金门步晓凉，海云开白看东方。
君王自有兴居节，不遣微臣一倒裳。
试秩秘书
宋祁（宋代）

绿底封书矞露光，试名仙局霭芸香。
固惭卫国乘轩宠，犹胜唐家脱腕郎。
快阁遇雨观澜
文天祥（宋代）

一笑登临晚，江流接太虚。
自惭云出岫，争讶雨随车。
慷慨十围柳，周回千里鱼。
故园堤好在，夜梦绕吾庐。
游大龙湫宿寿昌竹轩
林季仲（宋代）

茶罢移床就竹眠，泠然风起和流泉。
山禽未绝东归客，时送清音到枕边。
一剪梅·襄樊四载弄干戈
杨佥判（宋代）

襄樊四载弄干戈，不见渔歌，不见樵歌。试问如今事若何？金也消磨，谷也消磨。
柘枝不用舞婆娑，丑也能多，恶也能多！朱门日日买朱娥。军事如何？民事如何？
赠豫知子
刘克庄（宋代）

隔膜能知人肺肝，瞭如烛照与龟鑽。
敏于一行推棋子，妙似尧龟测牡丹。
道是鬼来疑太黠，蓦然仙去觅应难。
身今槁木寒灰样，惭愧巫咸子细看。
梅花集句 其十
李龏（金朝）

东君借与好风光，穷巷无人亦自芳。谁念故都花落尽，客愁春恨两茫茫。
送聂学士赴阙
胡宿（宋代）

台召西来二节荣，清江浮舸鸭头平。十行受诏龙纶重，五两占风鸟羽轻。

目送华林春雨色，梦随长乐晓钟声。伫看只日延英对，丸墨宫毫属长卿。
水调歌头·郭外足幽胜
李昴英（宋代）

郭外足幽胜，潮入涨溪流。舫斋小小一叶，老子日遨游。管领白苹红蓼，披戴绿蓑青箬，直钓任沈浮。玉缕饱鲈鲙，雪阵狎沙鸥。

个中眠，个中坐，个中讴。个中收拾诗料，觞客个中留。休羡乘槎博望，且听洞箫赤壁，乐处是瀛洲。日月汤双桨，天地一虚舟。
送叶亨仲
彭汝砺（宋代）

太学声名二十年，词场少以一当千。王良仅可使执辔，祖逖岂容争着鞭。

文字莫愁蒙酱瓿，功名欲看勒燕然。故人相见如相问，为说萧条雪满颠。
送南平僧归里
王灼（宋代）

牂牁水阔巂山高，什敖君长曾纷搔。时移事变今安有，百里相望皆城壕。

我住涪江一区宅，颇恨长安远如日。闻师乡邑愈更南，不觉掉头三太息。

送行且学浮图语，是身于世真逆旅。胸中稳处即吾乡，交益誇辞空自苦。

北风拂面寒飕飕，遥知去路雪侵裘。忍饥奈冻得嘉句，好在濡笔传中州。
颂十玄谈·玄机
释印肃（宋代）

妙体本来无处所，超声越色非今古。
诠题不及议难思，莫怪道吾频作舞。
一剪梅 其一 剪半
毛奇龄（清代）

光宅坊前十字街。桃子花开。杏子花开。钿头栎子有人猜。

恐是铜钗。不是金钗。
道禅人发心干田乞倾
释正觉（宋代）

道人欲乞一囊钱，为我成褫负郭田。
浅水驾牛披晓月，深云下郭破春烟。
力耕妙用吾家事，坐照真机自己禅。
寄语檀那好相助，年年长得饭僧缘。
宫词 其四十九
花蕊夫人徐氏（唐代）

宫女熏香进御衣，殿门开锁请金匙。朝阳初上黄金屋，禁夜春深昼漏迟。
淳化乡饮酒三十三章 其一
郊庙朝会歌辞（宋代）

鹿鸣呦呦，命侣与俦。宴乐嘉宾，既献且酬。献酬有序，休祉无疆。

展矣君子，邦家之光。

鹿鸣呦呦，在彼中林。宴乐嘉宾，式昭德音。德音愔愔，既乐且湛。

允矣君子，实慰我心。

鹿鸣呦呦，在彼高冈。宴乐嘉宾，吹笙鼓簧。币帛戋戋，礼仪蹡蹡。

乐只君子，利用宾王。

鹿鸣相呼，聚泽之蒲。我乐嘉宾，鼓瑟吹竽。我命旨酒，以燕以娱。

何以赠之，玄纁粲如。

鹿鸣相邀，聚场之苗。我美嘉宾，令名孔昭。我命旨酒，以歌以谣。

何以置之，大君之朝。

鹿鸣相应，聚山之荆。我燕嘉宾，鼓簧吹笙。我命旨酒，以逢以迎。

何以荐之，扬于王庭。
夜泊青蒲村
成廷圭（元代）

黄叶飘飖秋满天，数家茅屋更翛然。村中老人不识字，溪上小翛能驾船。

荠菜登盘甘似蜜，芦花纫被煖如棉。此中长得无宵警，春雨扶犁学种田。
赠句芒神
李商隐（唐代）

佳期不定春期赊，春物夭阏兴咨嗟。

愿得句芒索青女，不教容易损年华。
蕃归自浙之十日斯还赴处州之约入城自此遂将从处州入关迤逦往谒朱晦庵先生兴怀契阔乃成长句
赵蕃（宋代）

展卷才披别后诗，倡余和汝愧犹迟。书来唤去有前约，力挽莫留聊后期。

徵逐里闾平日事，飘零山水异时思。从师千里多君志，糊口四方怜我饥。
沈询
佚名（唐代）

莫打南来雁，从他向北飞。打时双打取，莫遣两分离。
偈颂六十八首 其十五
释法薰（宋代）

水流湿，火就燥。临安纸贵，一状领过。
过五里迳三首
杨万里（宋代）

入山无路出无门，鸟语猿声更断魂。
当处迷涂何处问，一溪引我得前村。
宫词 其十一
赵佶（宋代）

资善堂中几席开，词臣都是栋梁材。专求近密同参辅，皇嗣初看听读来。
偈颂二百零五首
释正觉（宋代）

去时还复似来时，明月芦华夜不迷。
转棹又归何处去，秋光目断水天低。
赠许二舸沨
傅霖（宋代）

稽山镜水卜茅茨，又是炎炎六月时。因爱直名多召谤，为贪佳月少成诗。

干戈历乱逃新鬼，书剑飘零远旧知。只有缠绵许丁卯，一帘疏雨话相思。
齿落
王十朋（宋代）

五十行将四，浮生已向残。齿疏方咄柳，牙落遽惊韩。

犹讶年初龀，翻疑颊未丹。定知从此去，梨栗怯堆盘。
为毛旸谷进士题风烟雪月梅卷四首 其一 风梅
张天赋（明代）

铁干摇不动，封姨莫妒猜。刚到无花际，从容带笑开。
诗三首
释迈贤（宋代）

金斝又闻泛，玉山还报颓。
莫教更漏促，趁取月明回。
和答素首座
释德洪（宋代）

勘破诸方剩得闲，归来岳寺掩深关。我行浅麓惊回地，君在翔鸾杳霭间。

契阔独期当再见，峻严争说不容攀。勿矜出岫无心久，弱羽冲风亦欲还。
上元夕过赣寓城外清江寺漫兴八首 其八
李孙宸（明代）

露卧绳床伴月孤，觉来身似在冰壶。仆夫喜报天将晓，又挈行装问去途。
雪
胡安国（宋代）

彤云无际朔风高，万窍嘘声正怒号。梅径有香迷皓萼，渔舟堪画压洪涛。

樵家束桂邀行祝，村馆论钱吝薄醪。破腊莫嫌寒色□，会看禾黍满东皋。
送李容甫归北都
释斯植（宋代）

先生读书不下堂，堂上有客语浪浪。
弟子出观如堵墙，怪君眉彩生光芒。
北都晁夫子，一别久相望。
君来道信问，使我开肺肠。
三日不改服，犹觉芝兰香。
平生寡投分，一笑且云乐。
殷勤发黄卷，钝吻悭应酢。
大杵撞哑钟，已厌音响恶。
更惭河伯观，未易穷海若。
索寞岁华晚，飕飕黄叶秋。
归心剧流水，忽忽不可留。
固知此鲈鲸，肯托寻常沟。
直须见老聃，可化南荣俦。
海州岁有冲天鹄，卵如萍实光琢玉，
蜀鸡眇然何敢伏。羽成不须求日浴，
一举将惊万人目。
题曾氏山园十一咏·橘沜
张栻（宋代）

我家湘水滨，年年赋徕服。
君家百亩田，晚岁千树绿。
登蚕
李复（宋代）

林间叶半空，腹中丝欲生。
已老意更急，食如风雨声。
纬萧外周防，条枝中交索。
鼠雀尔无来，共愿十日晴。
宫词 其三十一
赵佶（宋代）

绮堂嫔御坦春容，暂止连绵组绣功。却取诗书共披阅，终朝歌演二南风。
次韵升之皮秋怀
韩元吉（宋代）

客至得浊酒，共饮消百臧。
凉飙飒短景，感此岁已秋。
忽惊草木陨，尚喜禾黍收。
九鼎岂不慕，二顷亦良谋。
住圣实有言，未觉富可求。
元日寄成父四首
赵蕃（宋代）

家家节物竞今朝，风俗未分南北遥。
莫向除薪觅如愿，且凭爆竹走山魈。
方数文请升堂举那吒太子因缘
释宗杲（宋代）

骨肉都还父母了，不知那个是那吒。
一毛头上翻身转，一一毛头浑不差。
再次前韵二首 其一
王庭圭（宋代）

邂逅忽登君子堂，眼明初识斗间光。如窥银汉纤尘静，更酌金间晓露凉。

玉座正临天北极，蓬山归直殿西廊。野人不识升平事，但觉江边白日长。
颂古二十四首
释胜（宋代）

心佛物兮俱不是，坐断舌头除药忌。
横拈倒用总由他，活捉魔群穿却鼻。
白发
白居易（唐代）

白发知时节，暗与我有期。今朝日阳里，梳落数茎丝。

家人不惯见，悯默为我悲。我云何足怪，此意尔不知。

凡人年三十，外壮中已衰。但思寝食味，已减二十时。

况我今四十，本来形貌羸。书魔昏两眼，酒病沉四肢。

亲爱日零落，在者仍别离。身心久如此，白发生已迟。

由来生老死，三病长相随。除却念无生，人间无药治。